Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisrael kiitis heaks pantvangide vabastamise lepingu
vastutasuks mitmete järeleandmiste eest Hamasile.
Tundmatu lennuk ründas Damaskuse lähistel
Hezbollah' objekte. Süüria omistab rünnaku Iisraelile.
Bagdadi keskvalitsus mõistis jõuliselt hukka USA vastulöögi
Iraani käsul tehtud rünnakule,
mille tagajärjel sai haavata mitu USA sõjaväelast.
Iisraeli valitsus kiitis peaminister Benjamin Netanyahu juhtimisel heaks
pantvangide vabastamise leppe esimese etapi kavandi,
mille järgi nelja päeva jooksul vabastatakse vähemalt 50 pantvangi -
naised ja lapsed. Samal ajal toimub lahingutegevuses paus.
Vastutasuks 50 pantvangi vabastamise eest vabastab Iisrael
üle 140 Palestiina terroristist vangi,
kes ei kanna vanglakaristust mõrvasüüdistuse alusel.
Lisaks nõustus Iisraeli valitsus lubama Gaza sektorisse
märkimisväärse koguse kütust.
Samuti nõustus Iisrael Hamasi avalduse järgi
peatama kogu õhutegevuse Gaza lõunaosas võitluspausi ajal,
samas kui sektori põhjaosas peatatakse õhuoperatsioonid
iga päev ajavahemikus 10.00-16.00.
Vahepeal; Iisraeli valitsuse istungi alguses,
enne eileõhtust hääletust püüdis Iisraeli peaminister Netanyahu
hajutada Iisraeli avalikkuse muret,
et peatne kokkulepe lõpetab sisuliselt sõja,
saavutamata lõppeesmärki -
nimelt islamistliku Hamasi ja selle liitlaste hävitamist Gazas.
Kuigi selle kohtumise eesmärk on arutada pantvangide tagastamist,
tahaksin alustada millestki, mis peaks olema iseenesestmõistetav.
Kuulda on rohkesti jaburusi,
et pantvangide tagastamise pausi järel lõpetame me sõja.
Lubage mul selgeks teha - oleme sõjas ja jätkame sõda.
Jätkame sõda, kuni saavutame kõik oma eesmärgid:
Hamasi hävitamine, kõigi pantvangide ja kadunud isikute tagastamine
ning tagamine, et Gazas pole ühtegi Iisraeli ohustavat elementi.
Netanyahu kõneles ka kohtumisest,
mille ta pidas pantvangide pereliikmetega
enne peatset vangidevahetuslepet.
Eile õhtul kohtusime sõjakabineti liikmetega
pantvangide lähedastega.
Kuulasin tähelepanelikult nende rasket olukorda.
Väriseva häälega, mõnikord pisarais,
kirjeldasid nad oma õudusunenägu.
Ütlesin kallitele peredele: "Meie pantvangide tagastamine
on püha ja ülim ülesanne.
Oleme sellele kolleegidega pühendunud.
Iisraeli peaminister rõhutas,
et sarnaselt etappidega sõja ajal
toimub ka pantvangide vabastamine eraldi etappidena.
Sõjas on etapid ja etapid on ka pantvangide tagastamisel.
Kuid me ei anna järele enne, kui saavutame absoluutse võidu
ja toome nad kõik tagasi. See on minu, meie kõigi püha kohus.
Netanyahu lõpetas oma esinemise valitsuse ministritele, rõhutades,
et kuigi otsus on raske, peab ta seda õigeks teeks.
Teie ees on täna õhtul raske otsus, kuid see on õige otsus.
Kõik julgeolekuametid toetavad seda.
Nad on oma professionaalses hinnangus teinud täiesti selgeks,
et meie vägede julgeolek tagatakse pausi ajal
ja et luuretöö jätkub neil päevil. Nad on teinud selgeks,
et see ei kahjusta sõjategevust,
vaid võimaldab IDFil valmistuda lahingutegevuse jätkamiseks.
Kordaksin: Sõda jätkub seni, kuni saavutame kõik oma eesmärgid -
Hamasi likvideerimine, kõigi pantvangide tagastamine
ja tagamine, et pärast Hamasi ei ähvarda Gaza enam Iisraeli,
et seal pole ühtki teist elementi, mis toetab terrorismi,
kasvatab oma lapsi terrorismi jaoks ja ähvardab Iisraeli riiki.
Jumala abiga me teeme seda ja saavutame edu. Koos võidame!
Oluline on märkida,
et 35 ministrit hääletas pantvangide vabastamise kokkuleppe poolt,
erinevalt kolmest ministrist Otzma Yehuditi fraktsioonist,
kes hääletasid Iisraeli pantvangide vabastamise vastu.
Vahepeal rõhutas IDFi pressiesindaja kontradmiral Daniel Hagari
oma igapäevases infotunnis IDFi kohustust tuua kõik pantvangid,
nii iisraellased kui ka välisriikide kodanikud,
kes on praegu mõrvarliku Hamasi terrorirühmituse käes,
tagasi oma perede juurde.
Meil on moraalne kohustus tagada pantvangide turvalisus
ja nende tagastamine perekondadele. Meie süda on pantvangidega Gazas,
sh laste, naiste, meeste ja eakatega - nende hulgas on ka IDFi sõdurid -,
kes rööviti julma terrorirühmituse poolt ja keda praegu Gazas hoitakse.
Teeme kõik, et nad võimalikult kiiresti tagasi tuua.
Admiral Hagari jätkas IDF-i käimasoleva tegevuse teemal
Hamasist räsitud Gaza sektoris.
IDF jätkas Gazas tegevuse ja saavutuste edendamist.
Lõpetasime Jebalya sektori piiramise, mis on oluline lahinguväli.
Lõpetasime piiramise ja süvendasime lahingutegevust ka Zeytuni sektoris.
Väed tabavad terroriste ja likvideerivad neid.
Oleme igas lahingus ülekaalus.
Jätkame Hamasi terroristide kõrvaldamist,
olenemata, kes või kus nad on.
Admiral Hagari käsitles ka sõjategevust,
mis lähtub Hezbollah' kontrolli all olevast Liibanonist.
Põhjas kõrvaldasime mitmeid tankitõrjerakke,
mis üritasid tulistada rakette tankide pihta meie piirisektoris.
Kõrvaldame kõik vahetud ohud, mis on suunatud meie territooriumi vastu.
See sektor on lahinguväli, kust Hezbollah teeb terrorirünnakuid
ja rikub kõiki ÜRO Julgeolekunõukogu resolutsioone.
Hezbollah on terrorirühmitus,
mis tegutseb Lõuna-Liibanoni linnapiirkondadest
ja ohustab sellega tsiviilelanikke.
Lisaks lõime Hezbollah' sõjalist infrastruktuuri, relvapeidikuid
ja tootmisrajatisi - vastuseks rühmituse tahtlikele rünnakutele
Põhja-Iisraeli tsiviilasulate vastu. Meie poolel vigastustest ei teatatud.
Säilitame põhjasektoris kõrgendatud valmisoleku
nii ründe- kui kaitsevalmiduses.
Samal ajal kui tulevahetus näib intensiivistuvat
Iisraeli põhjarindel Liibanoniga,
tsiteeris Süüria režiimi uudistetoimetus SANA armeeametnikku, kes kinnitas,
et täna, umbes kell 15.15, sisenes Iisraeli Golani kõrgendike piirkonnast
Süüria õhuruumi mitu õhk-maa raketti.
Ja kuigi aktiviseerus Süüria õhutõrjekompleks,
ei suutnud selle Venemaal toodetud raketid saabuvaid projektiile tabada.
Mitmed objektid Damaskuse lähistel kannatasid materiaalset kahju.
Londonis asuva Süüria Inimõiguste Vaatluskeskuse andmeil
oli mainitud sihtmärkide seas Hezbollah' peakorter
koos täiendava taristuga, mis kuulub Iraani käsilasele Liibanonis.
Ja kuigi Damaskus osutas süüdistava sõrmega Iisraeli poole,
siis IDFi pressiesindus ei kinnitanud ega eitanud
oma väidetavat vastutust.
Vahepeal Iraagis; Iraani käsilane Kataib Hezbollah
tulistas lühimaa ballistilise raketi Iraagi Ain el-Assadi õhubaasi suunas,
kus asuvad USA väed, põhjustades nii vigastusi USA sõjaväelastele
kui ka kahju infrastruktuurile.
Võin kinnitada Iraani toetatud omakaitseväe poolt
eile Iraagis Al Asadi lennubaasis
USA ja koalitsioonijõudude vastu sooritatud rünnakut,
mis tekitas väiksemaid vigastusi
ja infrastruktuurile mõningaid väiksemaid kahjustusi.
Kohe pärast rünnakut tegi piirkonnas viibinud USA sõjaväe AC-130 lennuk
vastulöögi Iraani toetatud võitlejate sõiduki
ja mitme rünnakus osalenud militandi vastu.
Enesekaitselöögi tagajärjel hukkusid mõned vaenulikud võitlejad.
Alates 17. oktoobrist on USA vägesid rünnatud umbes 66 korda,
32 korda Iraagis ja 34 korda Süürias.
USA sõjaväelased on saanud umbes 62 vigastust,
aga see ei sisalda eileõhtust rünnakut, kuna selle hindamine on veel pooleli.
Nagu märgitud, Iraani käsilane Kataib Hezbollah
kaotas Ameerika vastulöögis vähemalt kaheksa liiget.
See on Ameerika okupatsioonivägede argpükslik tegevus ja ütleme neile,
et jätkame džihaadi teed, läbi vastupidavuse,
kolonialismi vastu seismise, mida olete harrastanud,
ja kui Jumal tahab, kasutame seda verd, et valgustada oma teed,
vabastades iga viimse tolli meie, moslemite maast.
Kuigi rünnakud USA vägede vastu
oli vallandanud Iraani Islamivabariik,
otsustas Iraagi valitsus Ühendriigid oma vastulöögi eest hukka mõista,
viidates sellele kui "ohtlikule eskaleerumisele",
mis polnud Bagdadiga eelnevalt kooskõlastatud.
Aitäh, et vaatasite TV7 Iisraeli Uudiseid!
Julgustan teid paluma rahu ja päästet Jeruusalemmale ja Iisraelile!
Kui meie igapäevased ülevaated teid õnnistavad
ja sooviksite aidata kanda nende kulusid,
kuna TV7 Iisraeli tegevus on 100 % annetuspõhine,
kaaluge annetuse tegemist.
Seda saab teha meie veebilehel www.tv7israelnews.com
Olen Jonathan Hessen. Õnnistatud nädalat!
Kohtumiseni järgmises saates!
Seniks - Shalom Jeruusalemmast!
Tõlge: Monika Jaaguri